Diari Oficial de la Generalitat Valenciana


Sumari del DOGV 7233, del 13-03-2014 (2014/2097)

RESOLUCIÓ de 14 de febrer de 2014, del conseller de Governació i Justícia, per la qual autoritza el gasto i concedix subvencions a les universitats de la Comunitat Valenciana, destinades a la realització de congressos, jornades, seminaris, cursos i altres activitats formatives i divulgatives en matèria de desplegament de l'Estatut d'Autonomia i de promoció de l'autogovern i del Dret Foral Civil Valencià, i a l'atorgament de beques d'estudis i d'investigació sobre l'Estatut d'Autonomia durant l'any 2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7233

Data del DOGV
:   13-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2097


Data del document
:   14-02-2014

Organisme emissor
:   Conselleria de Governació i Justícia

Tipus de document
:   Resolució

Correcció d'errades

 Descriptors 

:   * Conselleria de Governació i Justícia

RESOLUCIÓ de 14 de febrer de 2014, del conseller de Governació i Justícia, per la qual autoritza el gasto i concedix subvencions a les universitats de la Comunitat Valenciana, destinades a la realització de congressos, jornades, seminaris, cursos i altres activitats formatives i divulgatives en matèria de desplegament de l'Estatut d'Autonomia i de promoció de l'autogovern i del Dret Foral Civil Valencià, i a l'atorgament de beques d'estudis i d'investigació sobre l'Estatut d'Autonomia durant l'any 2014. [2014/2097]  
L'article 53.2 de l'Estatut d'Autonomia de la Comunitat Valenciana, en relació amb l'ensenyança, establix que la Generalitat, en l'exercici de les seues competències, garantirà el dret de tots els ciutadans a una formació professional adequada, a la formació permanent i als mitjans apropiats d'orientació professional que li permeten una elecció fundada de carrera, ocupació o professió.  
L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria de Governació i Justícia les competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desenrotllament estatutari, consultes populars, bandes de música, pilota valenciana, justícia, col·legis professionals, fundacions, associacions, registres i notariat. Estes competències es concreten en els articles 27 i 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
Per la seua banda, el Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, especifica que, entre altres, s'exercixen les funcions següents: promoure, dirigir i orientar les iniciatives legislatives del desplegament de l'Estatut d'Autonomia de la Comunitat Valenciana i dirigir i gestionar totes les actuacions encaminades a la recuperació, desplegament, impuls, potenciació i divulgació del Dret Foral Civil Valencià, la direcció i gestió de les polítiques de la Generalitat destinades a la promoció de l'autogovern i el seu desplegament; promoure i impulsar actuacions encaminades a revalorar i difondre les senyes d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que establix l'article 12 de l'Estatut d'Autonomia.  
La Llei de Pressupostos de la Generalitat per a l'exercici 2014 establix, dins del programa 111.80, destinat al desenrotllament estatutari i la promoció de l'autogovern, la línia nominativa T7251000, amb un import de 35.100 euros (trenta-cinc mil cent euros), que té com a finalitat atorgar subvencions a les universitats de la Comunitat Valenciana perquè realitzen cursos de formació, divulgació i beques d'estudis en matèria de desplegament estatutari i promoció de l'autogovern i del Dret Foral Valencià.  
Per tot això, d'acord amb el que establixen l'article 22.2.a de la Llei 38/2003, de 17 de novembre, General de Subvencions, l'article 65 del seu reglament, aprovat pel Reial Decret 887/2006, de 21 de juliol, i l'article 45.a del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, fent ús de les funcions i competències que tinc atribuïdes, resolc:  
  
  
Primer  
D'acord amb el que preveu la Llei de Pressupostos de la Generalitat per a l'exercici 2014 i de conformitat amb el que establix l'article 40.1 del text refós de la Llei d'Hisenda Pública de la Generalitat Valenciana, autoritzar el gasto de fins a 35.100,00 euros (trenta-cinc mil cent euros), a càrrec de l'aplicació pressupostària 17.23.09.896.95.2, línia T7251000, dels Pressupostos de la Generalitat per a 2014, I disposar el crèdit en favor de les universitats de la Comunitat Valenciana segons el criteri de distribució que es determina en l'apartat següent.  
Segon  
Concedir a les universitats de la Comunitat Valenciana, a càrrec de l'aplicació pressupostària abans ressenyada, les subvencions que s'indiquen a continuació perquè, entre l'1 de gener i el 31 de desembre de 2014, puguen dur a terme congressos, jornades, seminaris, cursos i altres activitats formatives i divulgatives sobre desplegament de l'Estatut d'Autonomia, promoció de l'autogovern i desenrotllament del Dret Foral Civil Valencià, i atorgar beques d'estudis i investigació en estes matèries.  
  
Universitat de la Comunitat Valenciana Import  
Universitat d'Alacant 5.220,00 -  
Universitat Jaume I de Castelló 5.220,00 -  
Universitat Miguel Hernández d'Elx 5.220,00 -  
Universitat de València-Estudi General 5.220,00 -  
Universitat Politècnica de València 5.220,00 -  
Universitat Cardenal Herrera-CEU 3.000,00 -  
Universitat Católica San Vicente Mártir 3.000,00 -  
Universitat Internacional Valenciana 3.000,00 -  
  
  
  
Tercer   
Establir, respecte als gastos subvencionables, les pautes següents:  
  
1. Els gastos a finançar per la Conselleria de Governació i Justícia seran tots aquells derivats de la realització, per cada universitat, de congressos, jornades, seminaris, cursos i altres activitats formatives i divulgatives sobre desplegament de l'Estatut d'Autonomia, promoció de l'autogovern i desplegament del Dret Foral Civil Valencià, i de l'atorgament de beques d'estudis i investigació en estes matèries.  
  
Queden expressament exclosos els gastos de restauració que pogueren derivar-se de la realització de les activitats assenyalades en el paràgraf anterior.  
Si les activitats subvencionables consistiren en jornades, cursos, seminaris, etc., les gratificacions per la impartició d'estos com a ponent o conferenciant, així com per la participació com a moderador, se subjectaran als límits establits pel Decret 24/97, d'11 de febrer, del Consell, modificat pel Decret 64/2011, de 27 de maig, del Consell, sobre indemnitzacions per raó del servici i gratificacions per servicis extraordinaris.  
  
2. Seran susceptibles de finançament per estes subvencions aquells gastos que cada universitat haja realitzat des de l'1 de gener de 2014.  
  
3. Els congressos, les jornades, els seminaris, els cursos i altres activitats formatives i divulgatives que puguen realitzar-se en cada universitat o les beques d'estudis i investigació que en relació amb el objecte de la subvenció puguen concedir-se, en tot o en part, amb el finançament de la Conselleria de Governació i Justícia, hauran de tindre l'adequada publicitat institucional en la qual es faça constar la participació financera de la Generalitat a través de la Conselleria de Governació i Justícia.  
  
4. Els congressos, les jornades, els seminaris, els cursos i altres activitats formatives i divulgatives que cada universitat pretenga realitzar o les beques d'estudis i investigació que, en relació amb l'objecte de les subvencions de referència, puguen concedir-se, subjectes al finançament, total o parcial, a càrrec de les dites subvencions hauran de ser objecte de comunicació prèvia i expressa a la Conselleria de Governació i Justícia, a través de la Direcció General de Desplegament Estatutari i Promoció de l'Autogovern.  
  
Quart  
Determinar, quant a la forma i el termini de justificació de la subvenció, estos criteris:  
1. L'aplicació de l'import de la subvenció serà justificada per cada universitat beneficiària, per mitjà de la presentació del compte justificatiu simplificat a què es referix l'article 75 del Reglament de la Llei General de Subvencions, aprovat per Reial Decret 887/2006, de 21 de juliol, que contindrà els documents següents:  
a) Una memòria d'actuació de l'exercici en curs, degudament subscrita per la persona responsable de l'actuació o actuacions realitzades.  
  
b) Una relació classificada dels gastos i les inversions de l'activitat, amb identificació del creditor i del document, el seu import, la data d'emissió i, si és el cas, la data de pagament.  
c) Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
2. La Conselleria de Governació i Justícia, a través de la Direcció General de Desplegament Estatutari i Promoció de l'Autogovern, comprovarà, per mitjà de tècniques de mostreig aleatori o per raó de l'import o el concepte de gasto, els justificants que crega oportuns i que permeten obtindre evidència raonable sobre l'adequada aplicació de la subvenció, a la fi de la qual podrà requerir a cada universitat beneficiària la remissió dels justificants de gasto seleccionats.  
Sense perjuí de l'anterior, per a la tramitació del pagament de les subvencions als efectes del que establix l'apartat díhuit, número 2.b, de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització del gasto (DOCV 6849, 28.08.2012), les entitats beneficiàries hauran de presentar, en tot cas, una còpia compulsada de les factures originals dels gastos realitzats, degudament formalitzades d'acord amb el que establix el Reial Decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en l'apartat b del número anterior i, si és el cas, la documentació acreditativa del pagament.  
  
La compulsa de les factures haurà de realitzar-se, en cada universitat, per la persona que estiga habilitada a este efecte, d'acord amb el que establix la normativa que siga aplicable.  
3. El termini de justificació dels gastos finançats per estes subvencions vencerà el 31 d'octubre de 2014.  
4. En el cas de l'obtenció d'altres ingressos o subvencions per al finançament de l'activitat subvencionada, la justificació que presente cada universitat haurà d'aconseguir, almenys, l'import total cobert per totes les fonts de finançament. En cas contrari, l'import de l'ajuda concedida a cada universitat es reduirà proporcionalment fins a aconseguir el corresponent al gasto acreditat, deduïts els ingressos que procedisquen.  
5. En tot cas, s'exigirà a cada universitat, des del mateix moment de la publicació d'esta resolució, que declare que complix les condicions per a ser beneficiària d'una subvenció pública, i que no està incursa en cap de les prohibicions a què es referix l'article 13 de la Llei 38/2003, de 17 de novembre, General de Subvencions, i es compromet a mantindre el compliment de les condicions esmentades durant el període que dure el procediment, als efectes del qual presentarà davant de la Direcció General de Desplegament Estatutari i Promoció de l'Autogovern la corresponent declaració responsable subscrita pel representant legal.  
  
Igualment, des del mateix moment de la publicació de la resolució, les universitats podran autoritzar la Conselleria de Governació i Justícia perquè demane, d'ofici, i directament davant dels òrgans competents, les dades que acrediten el compliment de les obligacions tributàries i davant de la Seguretat Social. Si les universitats no desitgen que es produïsca eixa autorització, hauran de fer-ho constar i aportar en este moment els certificats que acrediten que estan al corrent en el compliment de les obligacions davant de l'Agència Estatal de l'Administració Tributària, davant de la Conselleria d'Hisenda i Administració Pública i davant de la Seguretat Social.  
Amb caràcter previ al pagament de la subvenció, es verificarà que les entitats beneficiàries estan al corrent en el compliment de les obligacions tributàries i davant de la Seguretat Social.  
  
Quint  
Establir que el pagament s'efectue d'una sola vegada, després de la justificació dels gastos en la forma prevista en esta resolució i la seua comprovació i aprovació per l'òrgan administratiu competent, per mitjà de transferència al compte bancari de què siga titular cada entitat beneficiària i que estiga donada d'alta en el Sistema d'Informació Pressupostària de la Generalitat.  
  
Sext  
Determinar la compatibilitat de les subvencions instrumentades a través d'esta resolució en els termes següents:  
1. Són compatibles amb qualssevol altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que, en conjunt, no superen el cost de l'activitat subvencionada.  
2. Atés que van dirigides a les universitats de la Comunitat Valenciana, institucions la finalitat de les quals és l'ensenyança superior, per mitjà de la investigació, la docència i l'estudi, estes subvencions no tenen el caràcter d'ajuda d'Estat a què es referix l'article 107.1 del Tractat de Funcionament de la Unió Europea, per la qual cosa estan exemptes de l'obligació a què es referix l'article 3.1 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
D'acord amb el que establix l'article 3.4 del citat Decret 147/2007, s'ha remés a la Direcció General de Projectes i Fons Europeus de la Generalitat un informe sobre la no-subjecció a la política de la competència de la Unió Europea, en el qual es justifica adequadament la no-aplicació de l'apartat 1 de l'article 107 del Tractat de Funcionament de la Unió Europea.  
  
Contra esta resolució, que posa fi a la via administrativa, es podrà interposar, amb caràcter potestatiu, el recurs de reposició davant del mateix òrgan que la dicta, en el termini d'un mes comptador des de l'endemà de la notificació o la publicació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé directament el recurs contenciós administratiu en el termini de dos mesos comptadors des de l'endemà de la notificació o la publicació d'esta resolució, de conformitat amb el que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
  
València, 14 de febrer de 2014.- El conseller de Governació i Justícia: Serafín Castellano Gómez.